《梦宗氏子来兄舍寄生九月初七果生侄子》
宋代·阳伯高

昔年曾梦宗家郎，受生所自言其详。
髼忪有发重覆顶，梦里恍然如发旁。
大人占之兆惟吉，惟熊惟罴男之祥。
今朝筵庆果如梦，始生三日逢重阳。
啼声已觉是英物，一门四子诚生光。
小鱼嬉戏已成队，雏雁飞腾终作行。
晓来搔首搜句喜，奋笔仓惶书弄麞。
端由乃祖积德厚，诗礼有传应异常。
新醅喜醱蒲萄绿，开樽共对篱花黄。
揿髯一笑共引满，拜贺箕裘过派长。

作者简介：阳伯高，名未详，巴县（今重庆）人。景春弟。时人称斗山先生。事见《字溪集》附录《纪年录》。